《送区启图入都》
明代·欧主遇

君不见宣王北伐振周室，自将王旅命师律。卿士虎臣佐中兴，文兼武事惟尹吉。

又不见邺侯谒帝灵武时，衣袍紫白动相随。收复两京有长策，天下无寇早为期。

我皇圣武雒阳起，缵绪金陵咏丰芑。愿得熊罴不二心，言驾六飞西北指。

君家簪笏旧盈门，君为二邑利盘根。欲成国史传先业，欲请长缨灭祲氛。

据鞍矍铄谁为右，报国世恩恩复厚。击楫中流先着鞭，誓吉同仇吾敢后。

作者简介：欧主遇，字嘉可，号壶公。顺德人。质敏博学，笃孝友。十赴秋闱不售，明熹宗天启七年（一六二七）中副榜，贡太学，祭酒孔贞运赏异之。主遇乐善好施，明桂王永历二年（一六四八）大饥，倡赈，存活数百家，人戴其德。居平，客来问，宇屦满户外。晚年荐秘书，以病辞免。优游林壑，绝迹公门。曾与陈子壮、黎遂球等复修南园诗社，为南园十二子之一。著有《自耕轩集》、《西游草》、《北游草》及《醉吟草》。清陈伯陶编《胜朝粤东遗民录》卷二有传。